Dee Snider – Szerinte Jay Jay csak humorizált, amikor beszólt a Judas Priestnek és a Saxonnak | HARD ROCK MAGAZIN - A Rock Napilap!
Dee Snider – Szerinte Jay Jay csak humorizált, amikor beszólt a Judas Priestnek és a Saxonnak
CsiGabiGa, 2018, június 30 - 10:36
Dee Snider megvédte Jay Jay Frenchet, miután a Twisted Sister gitárosát a rajongók és a zenésztársak is ostorozták más zenekarokat bíráló megjegyzéseiért.
Még áprilisban történt, hogy Jay Jay a Spooky Empire nevű horrortalálkozón azt mondta, „a kib*szott Saxon már 80 éves, a Judas Priest is 65-70, és most gyakorlatilag cover-bandaként működnek.” A Metal Wani kérdezte Dee-t, mi a véleménye Jay Jay megjegyzéséről. Szerinte egy csomó dolgot, amit mondott, kiragadtak az összefüggéseiből.
„Először is, ismerem Jay Jayt. És én is hallgattam azt a felvételt [amit mondott], és humorizált, amikor azt mondta, »Rob Halford olyan, mintha 90 éves lenne« – vagy valami hasonlót – és a Rolling Stones meg száz. Nyilvánvaló, hogy nem annyi idősek. Ez csak amolyan komikus túlzás volt, mint az, hogy »Ó, Istenem! [Mick] Jagger úgy néz ki, mint egy holttest!« Ő csak viccelt... Ő egy New York-i srác, és mi ilyen szarkasztikusak vagyunk, mindenkin gúnyolódunk” – mondta.
Majd hozzátette: „Egyetértek abban, hogy az embereknek tudni kell, mikor kell abbahagyni. De aztán a másik felem meg azt mondja, hogy ezt nem nekem kell eldöntenem helyettük. Alice Cooper azt mondta egyszer nekem, hogy alig várja, hogy énekelhesse, hogy I'm 80 [I'm eighteen helyett]. Mire megkérdeztem tőle, mikor akar nyugdíjba menni. Azt válaszolta, »Jagger 4 évvel idősebb, mint én. Ha Jagger visszavonul, nekem lesz még négy szép évem!« Mondtam, ha ez az, amit szeretnél, ha ez tesz boldoggá, akkor csináld, Isten szeret és megsegít. De azt gondolom, mint Jay Jay, hogy néha romhalmaznak néznek ki a hőseink, árnyékai korábbi önmaguknak, csupán azt érzed, hogy öreg és szomorkás az egész. Ezért nem megyek el az ilyen reunion koncertekre.”
Nincs két éve, hogy a Twisted Sister a 40. évfordulós turnéja után visszavonult. Snider nemrégiben azt mondta, nem bánja, hogy a csapata nincs többé. Elmagyarázta, hogy azt akarta, hogy elegánsan távozzanak, mielőtt túl késő lenne: „Őszintén szólva, nem tudnám ma megcsinálni, amit az utolsó Twisted Sister show-n csináltam – mármint fizikailag – mondta Dee. – Nem leszek én sem fiatalabb, minden elromlik egyszer, senki nem tudja legyőzni a gravitációt. Ha valaki legyőzi a gravitációt, szóljatok, hadd tudjam én is! Mivel végül mindenki elromlik és belekerül a földbe, azt mondtam, húznom kell egy vonalat, hogy legalább elegánsan léphessek le. És egyébként szeretem a többieket [a Twisted Sisterből], csak nem akartam folytatni abban a formában.”
Dee Snider azóta már a második szólólemezének megjelentetésére készül, a 'For The Love Of Metal' albumról a Tomorrow's No Concern után már a Become The Storm című dalba is belehallgathatsz ITT.
2 hozzászólás "Dee Snider – Szerinte Jay Jay csak humorizált, amikor beszólt a Judas Priestnek és a Saxonnak"
1. Nem gondolom, hogy akár Byff,
Beküldő: Firebreather. Beküldés időpontja: 2018, július 1 - 23:11.
Nem gondolom, hogy akár Byff, akár Halford úgy nézne ki,mint egy romhalmaz..
2. Én meg azt gondolom hogy
Beküldő: noodles. Beküldés időpontja: 2018, július 3 - 12:11.
Én meg azt gondolom hogy Daniel barátunknak tartozik ez a Jaj Jaj. És nem kevéssel. Azért védi. Illetve nem mond rá rosszat. De ha megadja a suskát lehet másképp beszél. Gondolom én. Másképp miért védené ezt a tinót?